**Samuli Kalevi Samuelsson** (s. 23. kesäkuuta 1995 Ikaalinen) on suomalainen pikajuoksija, joka edustaa Ikaalisten Urheilijoita. Hän kilpailee 60, 100 ja 200 metrillä.

Hän pitää hallussaan 100 metrin Suomen ennätystä ajallaan 10,12, jonka hän juoksi Kuortaneella 2023. Ensimmäisen kerran hän paransi 100 metrin Suomen ennätystä heinäkuussa 2022 Porvoossa juostuaan ajan 10,16. Tuolloin hän rikkoi Tommi Hartosen yli 21 vuotta kestäneen aiemman ennätyksen 10,21.

Samuelssonia valmentaa Mikael Ylöstalo. Aikaisemmin häntä ovat valmentaneet hänen isänsä Harri Samuelsson ja Mauri Salomäki.

Ura
---

Kalevan kisoissa Samuelsson on voittanut kultaa 200 metrillä Porissa 2015, Oulussa 2016, Seinäjoella 2017 ja Turussa 2020 sekä 100 metrillä Seinäjoella 2017 ja Joensuussa 2022. Hän on saavuttanut 100 metrillä hopeaa vuosina 2015, 2016, 2020, 2021 ja 2023 sekä 200 metrillä hopeaa 2021 ja 2023 sekä pronssia 2014 ja 2022. Sisäratojen SM-kisoissa hän on saavuttanut 60 metrillä kultaa 2018, 2020, 2021, 2022, 2023 ja 2024, hopeaa 2017 ja pronssia 2016. 200 metrillä hän sai hopeaa 2016.

Eugenen alle 20-vuotiaiden MM-kisoissa 2014 Samuelsson jäi sekä 100 että 200 metrillä alkueriin. Zürichin EM-kisoissa 2014 hän oli varamiehenä 4 × 100 metrin viestissä. Suomi–Ruotsi-maaottelussa 2014 Samuelsson juoksi 100 m ja 200 m sekä 4 × 100 metrin viestissä ankkurina ajan 39,33. Amsterdamin EM-kisoissa 2016 Samuelsson jäi 200 metrillä alkueriin ajalla 21,36. Samuelsson juoksi myös miesten pikaviestijoukkueessa, joka karsiutui niin ikään alkuerissä.

Samuelsson juoksi Bydgoszczin alle 23-vuotiaiden EM-kilpailuissa 2017 kolmannen osuuden Suomen 4 × 100 metrin viestijoukkueessa, joka saavutti pronssia ajalla 39,70. 100 metrillä hän oli neljäs ajalla 10,36.

Samuelsson palasi akillesjännevamman aiheuttaman kahden vuoden kilpailutauon jälkeen radoille alkuvuodesta 2020 voittaen helmikuussa SM-kultaa 60 metrillä ajalla 6,80.

Samuelsson karsiutui 60 metrin alkuerissä Toruńin sisäratojen EM-kilpailuissa 2021. Hän karsiutui 100 metrin ja 4 × 100 metrin viestin alkuerissä Münchenin EM-kilpailuissa 2022. Hän karsiutui 60 metrin alkuerissä Istanbulin sisäratojen EM-kilpailuissa 2023.

Ennätykset
----------

Samuli Samuelsson Kalevan kisoissa 2020.
Kesäkuussa 2015 Samuelsson alitti Genevessä ensimmäisen kerran 21 sekunnin ajan 200 metrillä juostuaan +0,8 sekuntimetrin myötätuulessa ajan 20,91. Hän paransi ennätystä heinäkuussa 2015 Tallinnan alle 23-vuotiaiden EM-kilpailuissa aikaan 20,89, jolla hän sijoittui kuudenneksi. Elokuussa 2016 Lappeenrannan Eliittikisoissa Samuelsson paransi vielä ennätystään viisi sadasosaa 20,84:ään −0,3 vastatuuleen. Samuelsson paransi ennätystään Seinäjoen Kalevan kisoissa heinäkuussa 2017 aikaan 20,73, joka on Suomen kaikkien aikojen tilastossa jaetulla kuudennella sijalla.

Heinäkuussa 2015 Samuelsson juoksi Ikaalisissa 100 metriä aikaan 10,42. Aika oli 20-vuotiaiden kaikkien aikojen paras suomalaistulos. Aiemmin ennätystä piti nimissään Visa Hongisto ajalla 10,45 vuodelta 2006. Elokuussa Kuortaneen Eliittikisoissa Samuelsson paransi ennätystä aikaan 10,40.

Syyskuussa 2016 Samuelsson juoksi Tampereella Ratinan stadionilla Suomi–Ruotsi-maaottelun yhteydessä sekä oman ennätyksensä 100 metrillä 10,38, että Suomen pikaviestijoukkueessa Suomen ennätyksen 39,25.

Jämsänkosken pikajuoksukarnevaaleilla heinäkuussa 2017 Samuelsson paransi 100 metrin ennätyksensä aikaan 10,32. Hän paransi ennätyksensä aikaan 10,30 samassa kuussa Seinäjoen Kalevan kisoissa. Tulos sivusi Eetu Rantalan 22-vuotiaiden Suomen ennätystä. Hän paransi ennätyksen aikaan 10,28 Jyväskylässä 8. heinäkuuta 2020 ja aikaan 10,27 Kuortaneen MotonetGP:ssä 26. kesäkuuta 2021. Porvoossa 10. heinäkuuta 2022 hän juoksi ensin 10,22 ja myöhemmin samana päivänä Suomen ennätyksen 10,16. Kesäkuussa 2023 hän sivusi ennätystään ja 17. kesäkuuta Kuortaneella hän paransi ennätystään aikaan 10,12.

Hallissa hän on juossut 60 metriä aikaan 6,64 s maaliskuussa 2022 Århusissa ja 200 metriä aikaan 21,25 s tammikuussa 2022 Helsingissä..

22. elokuuta 2023 Samuelsson juoksi harvemmin juostavassa 150 metrin juoksussa uuden Suomen ennätyksen ajalla 15,23 s. Edellinen SE-aika oli 15,52 s.

Muuta
-----

Samuelsson valmistui optikoksi keväällä 2021.

Lähteet
-------

1. 1 2 3 4 5 6 7 8 9 10 11 12 13 14  Samuli Samuelsson Tilastopaja (vaatii kirjautumisen, maksullinen palvelu).
2. 1 2  Visuri, Roope; Manner, Petra;: Samuli Samuelsson tykitti satasen uuden Suomen ennätyksen 10,12! Valmentaja aavisti täysin oikein: "On se käsittämätöntä" *Yle Urheilu*.  17.6.2023. Viitattu 17.6.2023.
3. 1 2  Samuelsson tykitti 100 metrin SE:n: "Uskomatonta, en voi muuta sanoa" *Yleisurheilu.fi*.  10.7.2022. Viitattu 13.7.2022.
4. ↑  Samuli Samuelsson juoksi uuden 100 metrin Suomen ennätyksen! Tommi Hartosen yli 20 vuotta vanha ennätys historiaan: "Nyt onnistui täydellinen juoksu" *Yle Urheilu*.  10.7.2022. Viitattu 13.7.2022.
5. ↑  Petri Seppä: Samuli Samuelsson on nyt Suomen nopein mies – sanoi julkisuuteen kovan lupauksen 8 vuotta sitten *Ilta-Sanomat*.  10.7.2022. Viitattu 13.7.2022.
6. 1 2  Samuli Samuelsson juoksi satasen 10,42 *Yleisurheilu.fi*.  21.7.2015. Viitattu 28.6.2016.
7. ↑  I.-Mediat Oy: Samuelsson yllättyi Suomen nopeimman tittelistään – "En olisi millään ajatellut, että voisin voittaa" *Ilkka-Pohjalainen*. Viitattu 17.2.2020.
8. ↑  Samuelsson ja Ahlfors ennätysvauhdissa Genevessä *Yleisurheilu.fi*.  6.6.2015. Viitattu 29.7.2015.
9. ↑  Pusa, Ari: Samuelsson ja Saarinen ennätysvauhdissa 200 metrillä *HS.fi*.  10.7.2015. Viitattu 29.7.2015.
10. ↑  Rönkä, Otto: Kova aika 200 metrillä – Samuelssonista pikamatkojen tuplamestari *Yle Urheilu*.  23.7.2017. Viitattu 23.7.2017.
11. ↑  Kuortaneen Eliittikisat 8.8.2015: M 100 m *live.time4results.com*. Viitattu 8.8.2015.
12. ↑  Samuelsson tykitti ennätysajan satasella - Ruotsi jäi täysin jyrän alle! "Unelmien täyttymys" *iltalehti.fi*. Viitattu 4.9.2016.
13. ↑  Hienoa miehet! Pikaviestin SE meni uusiksi Ratinassa – Suomi johtaa ottelua pisteellä - Aamulehti *web.archive.org*.  2.8.2018.  Arkistoitu 2.8.2018. Viitattu 21.7.2022.
14. ↑  Kuuma pikajuoksukesä jatkuu – Samuelsson juoksi ennätyksekseen 10,32 *Yle Urheilu*.  2.7.2017. Viitattu 2.7.2017.
15. ↑  Forsberg, Paavo: Suomen nopeimman miehen menestyksen pohjat loi 90-vuotias valmentajaguru – Samuli Samuelssonin isä liikuttui huimasta ennätyksestä: "Kyynel vierähti silmään" *Yle Urheilu*.  11.7.2022. Viitattu 21.7.2022.
16. ↑  Samuli Samuelsson juoksi Suomen ennätyksen *www.iltalehti.fi*. Viitattu 23.8.2023.
17. ↑  Rein, Pasi: "Haluan 100 metrin Suomen ennätyksen" – Samuli Samuelsson aikoo nipistää tarvittavat sadasosat, vaikka kehitystyö on vasta puolimatkassa *Helsingin Sanomat*.  17.5.2021. Viitattu 2.9.2021.

Aiheesta muualla
----------------

* Samuli Samuelsson Kansainvälinen yleisurheiluliitto.  (englanniksi)
* Samuli Samuelsson European-athletics.comissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |